**Predkladacia správa**

Ministerstvo hospodárstva Slovenskej republiky (ďalej len „ministerstvo“) vypracovalo návrh zákona o kontrole obchodovania s určenými výrobkami, ktorých držba sa obmedzuje z bezpečnostných dôvodov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov podľa Plánu legislatívnych úloh vlády Slovenskej republiky na 2. polrok roka 2012.

Podľa Plánu legislatívnych úloh vlády na rok 2012 mala byť vypracovaná novelizácia zákona č. 292/2009 Z. z. o obchodovaní s výrobkami ktorých držba sa obmedzuje z bezpečnostných dôvodov a o zmene a doplnení niektorých zákonov.

Ministerstvo hospodárstva pristúpilo k vypracovaniu nového návrhu zákona s cieľom reagovať na problémy, ktoré vznikli v aplikačnej praxi a ktoré neboli pôvodným zákonom dostatočne pokryté. Ministerstvo jeho vypracovaním reaguje aj na prijatie nariadenia Európskeho parlamentu a Rady č. 258/2012 zo 14. marca 2012, ktorým sa vykonáva článok 10 Protokolu Organizácie spojených národov proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor Organizácie spojených národov proti nadnárodnému organizovanému zločinu (protokol OSN o strelných zbraniach) a ktorým sa ustanovujú vývozné povolenia a opatrenia týkajúce sa dovozu a tranzitu strelných zbraní, ich súčastí a častí a streliva (ďalej len „nariadenie“). Predmetné nariadenie zavádza osobitné postupy pri vývoze strelných zbraní na civilné použitie do tretích krajín, súčasne poskytuje členským štátom Európskej únie primerané právomoci a povinnosť prijať potrebné a primerané opatrenia k získavaniu informácií o transakciách zahŕňajúcich strelné zbrane a strelivo.

Cieľom novej právnej úpravy je  komplexne upraviť postup pri udeľovaní licencií na obchodovanie s určenými výrobkami, ktorých držba sa obmedzuje z bezpečnostných dôvodov v rámci členských štátov Európskej únie, ako aj štátov mimo územia Európskej únie.

Návrh zákona upravuje podmienky obchodovania s určenými výrobkami, vymedzuje okruh orgánov štátnej správy, ktoré sa vyjadrujú k žiadosti o udelenie licencie, pričom presne špecifikuje v akej lehote budú poskytovať svoje vyjadrenie.

Navrhovaná právna úprava obsahuje aj ustanovenia upravujúce výkon kontroly dodržiavania tohto zákona. Dôležitou súčasťou zákona je vymedzenie priestupkov a iných správnych deliktov za porušenia jednotlivých ustanovení zákona, ktoré sú odstupňované podľa závažnosti porušenia.

Vzhľadom na uvedené skutočnosti sa predkladá návrh právnej normy, ktorá zabraňuje rozdielnemu výkladu jednotlivých ustanovení a zároveň neumožňuje jej obchádzanie. Súčasne je plne kompatibilná so súvisiacimi právnymi predpismi upravujúcimi príbuzné oblasti právnych vzťahov a zároveň plne zodpovedá záväzkom, ktoré na seba prevzala Slovenská republika v rámci medzinárodných vzťahov.

 Článkom II predloženého návrhu zákona sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

Prijatie predloženého návrhu zákona nebude mať vplyv na rozpočet verejnej správy, podnikateľské prostredie, sociálne vplyvy, vplyv na životné prostredie a na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania.

Materiál sa na rokovanie Legislatívnej rady vlády Slovenskej republiky predkladá bez rozporov.